"Erġgħu agħtu aċċess lill-pubbliku u lill-media għall-ħabs ta' Kordin"– hija din is-sejħa li saret minn Moviment Graffitti u tmien NGOs oħrajn waqt velja li saret b'tifkira tal-priġunieri li fl-aħħar snin mietu fil-Faċilità Korrettiva ta' Kordin. Appellaw ukoll lill-Ministru Byron Camilleri biex jerfa' r-responsabiltà politka. Minn quddiem il-ħabs, l-għaqdiet fakkru li awtosospensjoni ta' Alex Dalli mit-tmexxija tal-ħabs mhux se ġġib lil dawn il-vittmi lura. Fost il-ħafna affarijiet li kien serjament kritikat fuqhom, il-Kurunell Dalli kien ukoll illimita l-aċċess għall-ġurnalisti u l-attivisti, u biddel il-ħabs ta' Kordin fil-fortizza tiegħu stess u s-sejħa waqt din il-velja saret għaliex huwa evidenti li mingħajr aċċess għal Kordin, sar aktar faċli biex Dalli jmexxi l-ħabs mingħajr ebda sorveljanza fuqu nnifsu minn dawk fuq barra. Il-messaġġ waqt din il-velja kien wieħed ċar u b'saħħtu fejn tfakkar kif il-pubbliku inġenerali għadu sal-lum fid-dlam dwar dak li qed jiġri wara l-bibien tal-ħabs. Ħadd għadu ma jaf x'wassal għal dawn l-imwiet, minkejja l-inkjesti interni li saru u għadhom qed isiru u kien għalhekk li Graffitti wasslu dan l-appell. L-attivisti, issa qed jitolbu lid-direttur il-ġdid tal-ħabs Robert Brincau biex jerġa' jagħti aċċess għall-ħabs kemm lill-NGOs kif ukoll lill-media għaliex fi kliemhom; "dan mhux biss se jservi biex l-amministrazzjoni tal-ħabs issir aktar trasparenti, iżda jimmarka t-tluq mill-metodi orribbli ta' Dalli." Il-koalizzjoni tal-NGOs sejħet ukoll għal ambjent sigur u uman għall-priġunieri fejn appellaw biex il-ħabs ikun wieħed li verament jirriabilita lin-nies, mhux jittorturahom. Fuq kollox, appellaw biex tintemm is-sistema ta' abbuż li nħolqot taħt Dalli, u jkunu evitati aktar mwiet.